
János Zsigmond és Jacob Heracleides – Erdély és Moldva a kis várháborúk korában (1561-1565)

Lukinich Imre tanulmányából (Lukinich Imre: Az északkeleti várháborúk történetéhez. Hadtörténelmi Közlemények, 1913. 370-394., 584-605.) részletesen ismerjük már a Ferdinánd és János Zsigmond között zajló utolsó nyílt katonai összecsapást, amelynek célja a magyar királyi hatalom kizárólagos birtoklása és János Zsigmond kiszorítása volt. A tervet a Ferdinánd körül csoportosuló magyar előkelők vetették fel, többek között Forgách Ferenc, Forgách Simon, Zay Ferenc. A háborúspárt tekintélyét növelte, hogy a trónörökös, Miksa főherceg is a háború megindítása mellett kardoskodott.
Ugyanakkor a dolgozatunkkal meg szeretnénk mutatni, hogy ez a terv túlmutatott János Zsigmond és pártja legyőzésén, a terv célja a térség feletti Habsburg-uralom megszerzése és megszilárdítása volt az Oszmánokkal szemben, ehhez úgy tűnt, hogy megnyerhetik a protestáns lengyel rendeket is, akik jó kapcsolatokat ápoltak Miksával. A terv végcélja Alexandru moldvai vajda elmozdítása volt, a helyére pedig egy görög lutheránus hitű kalandort tenni, Iacob Heraclidét. Heraclide nem volt ismeretlen sem Bécsben, sem pedig Moldvában, korábban már próbálkozott a vajdai cím megszerzésével, de akkor kudarcot vallott. 1560-ban Ferdinánd segítségével kivitelezhetőnek tartotta a tervet, és Bécset arra bíztatta, hogy indítson támadást, mert Moldva megszerzésével és János Zsigmond kiiktatásával elérhető közelségbe kerül az Oszmán Birodalom legyőzése.
János Zsigmond előtt sem volt ismeretlen Heraclide, komoly politikai tényezőként számolt a Bécs által támogatott Heraclidével, akinek a végső terve Erdély, Moldva és Havasalföld egy kézben való összpontosítása volt, és így János Zsigmond ellenfelévé is vált.
Dolgozatunkat ennek a háborúnak szentelnénk, és a források segítségével szeretnénk bebizonyítani, hogy ez nemcsak egy magyarországi konfliktus volt, hanem a térségben befolyással rendelkező államok harca a régió feletti uralomért, amelyben összecsapott egymással a Habsburg Monarchia, az Oszmán Birodalom és a Lengyel Királyság-Litván Nagyfejedelemség. Ezenfelül elemezni szeretnénk Iacob Heraldice és János Zsigmond kapcsolatát, melyiknek volt nagyobb esélye elnyerni a Porta támogatását, és mennyire számítottak egyenrangúnak a Fényes Porta szemében.



